Кыргыз Республикасынын Билим берүү жана илим министрлигинин

2021-жылдын «\_\_\_\_» \_\_\_\_\_\_\_\_\_\_ № \_\_\_\_\_\_ буйругуна тиркеме

**КЫРГЫЗ РЕСПУБЛИКАСЫНЫН БИЛИМ БЕРҮҮ**

**ЖАНА ИЛИМ МИНИСТРЛИГИ**

**ЖОГОРКУ КЕСИПТИК БИЛИМ БЕРҮҮНҮН**

**МАМЛЕКЕТТИК БИЛИМ БЕРҮҮ стандартЫ**

**БАГЫТЫ: 530700 - Жарнама жана коомчулук менен байланыш**

**Квалификациясы: Магистр**

**Бишкек – 2021**

1. **ЖАЛПЫ ЖОБО**

 **1.1.** Жогорку билим берүүнүн 530700 ««Жарнама жана коомчулук менен байланыш»

багыты боюнча мамлекеттик билим берүү стандарты Кыргыз Республикасынын Министрлер Кабинети тарабынан аныктылган Кыргыз Республикасынын билим берүү жаатындагы ыйгарым укуктyу мамлекеттик органы тарабынан “Билим берүү тууралуу” мыйзамынын жана Кыргыз Республикасынын билим берүү тармагына тийиштүү укуктук нормаларынын негизинде иштелип чыккан жана бекитилген.

 Мамлекеттик билим берүү стандартын менчигинин түрүнө жана ведомстволук таандыктыгына карабастан бардык магистрлерди даярдоо боюнча кесиптик билим берүү программаларын ишке ашырган ЖОЖдор аткарууга милдеттүү.

 **1.2. Терминдер, аныктамалар, түшүндүрмөлөр, кыскартуулар.**

Жогорку кесиптик билим берүүнүн бул Мамлекеттик стандартында Кыргыз Республикасынын “Билим берүү жөнүндөгү” Мыйзамына жана эл аралык келишимдерге ылайык келген, Кыргыз Республикасы катышуучусу болуу менен тиешелүү мыйзамдык тартипте күчүнө кирген терминдер менен аныктамалар колдонулат;

**- негизги билим берүү программасы** – максаттарды, күтүлүүчү натыйжаларды, даярдоонун тийиштүү багыты боюнча билим берүү процессин ишке ашыруунун мазмунун жана уюштуруулушун регламенттөөчү окуу-методикалык документтердин жыйындысы;

**- даярдоонун багыты –** ар түрдүү профилдеги, фундаменталдуу жалпы даярдоо негизиндеги интеграцияланган жогорку кесиптик билимдүү кадрларды (адистерди, бакалавларды жана магистрлерди) даярдоо үчүн билим берүү программаларынын жыйындысы;

**- профиль –** негизги билим берүү программасынын конкреттүү бир түргө багытталышы жана (же) кесиптик иш объекти;

**- компетенция** – окуучунун аныкталган бир чөйрөдө майнаптуу жана жемиштүү иштөөсү үчүн зарыл болгон билими жагынан даярдоого карата алдын ала коюлган социалдык талап (ченем);

**- бакалавр** – магистратурага кирүүгө жана кесиптик иш менен алектенүүгө укук берген жогорку кесиптик билимдин квалификациялык деӊгээли;

**- магистр** – аспирантурага жана (же) базалык докторантурага (Рh/профили боюнча) жана кесиптик иш менен алектенүүгө укук берген жогорку кесиптик билимдин квалификациялык деӊгээли;

**- кредит (зачеттук бирдик)** – негизги кесиптик билим берүү программасынын эмгек сыйымдуулугунун шарттуу өлчөмү;

**- окуунун натыйжалары –** негизги билим берүү программасы/модулу боюнча окуунун натыйжасында ээ болгон компетенциялар;

– **теӊдөөчү курстар** - тиешелүү багыт (адистик) боюнча базалык билими жок студент-магистрант тарабынан биринчи окуу жылында базалык кесиптик билим алуу жана багыттар боюнча магистрлерди даярдоонун негизги билим берүүчү программаларын өздөштүрүүгө талап кылынган компетенцияларга ээ болуу үчүн өздөштүрүүлүчү дисциплина;

**- жалпы илимий компетенциялар** – кесиптик иштин бардык түрлөрү (же көпчүлүгү) үчүн жалпы болуп саналган мүнөздөмөлөрдү билдирет: окуу, талдоо жана синтез кылуу ж.б. жөндөмдүүлүк;

**- инструменттик компетенция –** когнитивдик жөндөмдү, идеяларды жана ойлорду түшүнүү жана пайдалана билүү жөндөмдөрүн камтыйт; методологиялык жөндөм, айлана-чөйрөнү түшүнүү жана башкаруу, убакытты уюштуруу, окуунун стратегияларын түзүү, чечимдерди кабыл алуу жана проблемаларды чече билүү жөндөмү; технологиялык жөндөм, техниканы пайдалана билүүгө, компьютерди билүүгө жана маалыматтык башкарууга байланышкан жөндөмдөр, коммуникациялык компетенция;

- **социалдык-инсандык жана жалпы маданий компетенциялар** – ой-сезимдерин жана мамилесин билдирүүгө, сын көз менен ой жүгүртүүгө жана өзүнө баа бере билүүгө байланышкан жеке сапаттар, ошондой эле социалдык өз ара байланыш жана кызматташуу процесстерине, топтор менен иштеше билүүгө, социалдык жана этикалык милдеттенмелерди кабыл алууга байланышкан жөндөмдөр;

**- кесиптик стандарт –** кесиптик иштин конкреттүү түрүнүн чегинде анын мазмунуна жана сапатына карата талаптарды белгилөөчү, кызматкер кайсы иште болсо да, кайсыл уюмда болсо да өзүнүн ордун татыктуу ээлеши үчүн кызматкерде болушу милдеттүү болгон квалификациянын сапаттык деӊгээлин баяндаган негиз түзүүчү документ.

**1.3. Кыскартуулар жана белгилер, коммуникативдик компетенциялар**

Берилген Мамлекеттик билим берүүнүн стандартында кийинки кыскартуулар колдонулат:

**МББС –** Мамлекеттик билим берүүнүн стандарты

**ЖКББ** – жогорку кесиптик билим берүү;

**НББП–** негизги билим берүү программасы;

**ОМУ –** окуу-методикалык уюмдар;

**НББП ЦД** – негизги билим берүү программасындагы дисциплиналардын циклы;

**ЖИК –** жалпы илимий компетенциялар**;**

**ИК -** инструменталдык компетенциялар**;**

**КК -** кесиптик компетенциялар;

**СИЖМК** - социалдык-жекелик жана жалпы маданий компетенциялар.

1. **КОЛДОНУУ ЧӨЙРӨСҮ**

**2.1.** Ушул Жогорку кесиптик билим берүүнүн мамлекеттик билим берүү стандарты 530700 «Жарнама жана коомчулук менен байланыш» магистрлерди даярдоо багыты боюнча негизги билим берүү программаларын ишке ашыруудагы милдеттүү ченемдердин, эрежелердин жана талаптардын жыйындысын туюндурат жана окутуу, уюштуруу-методикалык документтерди иштеп чыгуу Кыргыз Республикасынын аймагында магистрлерди даярдоонун тийиштүү багыты боюнча лицензиясы бар менчигинин түрүнө жана ведомстволук таандыгына карабастан бардык жогорку кесиптик билим берүү уюмдарынын (мындан ары – ЖОЖдор) жогорку кесиптик билим берүүнүн негизги билим берүү программаларын өздөштүрүү сапатын баалоо үчүн негиз болуп эсептелет;

**2.2.** 530700 «Жарнама жана коомчулук менен байланыш» даярдоо багытында магистратуранын жогорку билим берүү программалары боюнча Мамлекеттик билим берүү стандартын негизги колдонуучулар болуп:

- бул багыт жана даярдоо деңгээли боюнча илимге, техникага жана социалдык чөйрөгө жетишүүнү эске алуу менен өздөрүнүн ЖОЖдорунда негизги кесиптик билим берүү программаларын иштеп чыгуу, натыйжалуу реализациялоо жана жаңыртуу боюнча жооптуу администрация жана ЖОЖдун илимий-педагогикалык (профессордук-окутуучулук курам, илимий кызматкерлер) курамы;

- берилген багыт боюнча даярдоодо ЖОЖдун негизги билим берүү программасын өздөштүрүүдөгү студенттин өзүнүн окуу ишмердүүлүгүн жоопкерчиликтүү жана натыйжалуу пайдаланышы;

- профессионалдык ишмердүүлүктүн берилген сферасында адистер менен жумуш берүүчүлөрдү бириктирүү;

- КРдин билим берүү тармагындагы аткаруу бийлигинин борбордук мамлекеттик органдын талабы боюнча негизги билим берүү программасын камсыздаган окуу-методикалык биримдиктер жана кеңештер;

- жогорку кесиптик билим берүүнү каражат жагынан камсыздаган аткаруу бийлигинин мамлекеттик органы;

- аткаруу бийлигинин жогорку билим берүү системасында көзөмөл жүргүзүүгө милдеттеме алган мамлекеттик орган профессионалдуу билим берүү сферасынын сапатына көзөмөл жүргүзөт;

- билим берүү программаларын жана уюмдарын аккредитациялоочу агенттиктер.

2.3. Абитуриенттин даярдык деңгээлине коюлган талаптар.

2.3.1. “Магистр” квалификациясы ыйгарылган жогорку кесиптик билимге ээ болгусу келген абитуриенттин – “бакалавр” квалификациясы ыйгарылган жогорку кесиптик билимге ээ болуусу же “адис” квалификациясы ыйгарылган жогорку кесиптик билимге ээ болуусу керек.

2.3.2. Абитуриенттин “бакалавр” квалификациясы ыйгарылган жогорку кесиптик билими же “адис” квалификациясы ыйгарылган жогорку кесиптик билими тууралуу мамлекеттик үлгүдөгү документи болушу керек.

1. **ДАЯРДОО БАГЫТЫНЫН ЖАЛПЫ МҮНӨЗҮ**

3.1. Кыргыз Республикасынын билим берүү программасында 530700 «Жарнама жана коомчулук менен байланыш» багытын даярдоо төмөндөгүдөй жүргүзүлөт:

Жогорку кесиптик билим берүүнүн негизги билим берүү программасы

-ЖКББ НББП (ООП ВПО) бакалаврды даярдоо боюнча;

-ЖКББ НББП (ООП ВПО) магистрди даярдоо.

ЖОЖдун бүтүрүүчүлөрүнө магистрды даярдоо боюнча ЖКББ НББПны толук өздөштүргөн жана жыйынтыктоочу мамлекеттик аттестацияны коюлган талапка ылайык ийгиликтүү өткөндөргө жогорку билимди күбөлөндүргөн диплом, “магистр” квалификациясы менен бирге берилет.

Магистрлерди даярдоо багытынын алкагында ЖКББ НББПнын профилдери ЖОЖ тарабынан квалификациянын (эгер болсо) тармактык/сектордук алкактарынын негизинде аныкталат.

* 1. Жалпы орто же кесиптик орто билимдин базасында күндүзгү окутуу формасында багыттар боюнча магистрлерди 530700 «Жарнама жана коомчулук менен байланыш» даярдоо боюнча ЖКББ НББПны өздөштүрүүнүн ченемдик мөөнөтү 6 жылдан кем эмес убакытты түзөт, “бакалавр” академиялык даражасы ыйгарылган жогорку кесиптик билим берүү базасында – 2 жылдан кем эмес убакытты түзөт.

Окутуунун күндүзгү-сырткы (кечки) жана сырткы формалары боюнча, ошондой эле окутуунун ар кандай формалары айкалыштырылган учурларда “бакалавр” академиялык даражасы ыйгарылган жогорку кесиптик билим берүү базасында магистрлерди даярдоо боюнча ЖКББ НББПны өздөштүрүү мөөнөттөрү ЖОЖ тарабынан күндүзгү окутуу формасында белгиленген ченемдик мөөнөткө карата жарым жылга чейин көбөйтүлөт.

“Адис” квалификациясын ыйгаруу менен толук жогорку кесиптик билим берүү базасында магистрлерди даярдоо боюнча ЖКББ НББПны өздөштүрүү мөөнөттөрү бир жылдан кем эмес убакытты түзөт.

Бакалаврды даярдоонун ар башка багыттары жана адистиктери боюнча жогорку кесиптик билими бар абитуриенттер үчүн билим берүү программасын өздөштүрүү мөөнөтү тиешелүү багыттагы магистрлерди даярдоо боюнча ЖКББ НББПнын базалык кесиптик билимдерин жана компетенцияларын түзүүчү теӊдөөчү курстарды өздөштүрүүнүн эсебинен көбөйтүлөт.

Билим алуунун формасына карабастан жеке окуу планы боюнча окутууда окуунун мөөнөтүн ЖОЖ өз алдынча аныктайт.

Ден-соолугунун мүмкүнчүлүгү чектелүү адамдарды жеке окуу планы боюнча окутууда ЖОЖ мөөнөттүү билим алуунун тийиштүү формасы боюнча аныкталган убакытка салыштырмалуу узартууга укуктуу.

Магистрлерди даярдоо багыты боюнча ЖКББ НББПны өздөртүрүүнүн башка ченемдик мөөнөттөрүн Кыргыз Республикасынын Министрлер Кабинети белгилейт.

* 1. Жалпы орто же орто кесиптик билимдин базасында күндүзгү окуу формасында магистрлерди даярдоодогу НББПны өздөштүрүүнүн жалпы эмгек сыйымдуулугу 360тан кем эмес кредитти түзөт жана “бакалавр” квалификациясын ыйгаруу менен тастыкталган жогорку кесиптик билимдин базасында 120дан кем эмес кредитти түзөт.

Күндүзгү окуу формасы боюнча окуу жылындагы ЖКББ НББПнын эмгек сыйымдуулугу 60тан кем эмес кредитке барабар.

Бир окуу семестринин эмгек сыйымдуулугу 30дан кем эмес кредитке барабар (окуу процесси эки семестрлик болуп курулган учурда).

Бир кредит студенттин окуу ишинин 30 саатына эквиваленттүү (анын ичинде анын аудиториялык, өз алдынча иштери жана аттестациянын бардык түрлөрү).

Күндүзгү-сырттан (кечки) окуу жана сырттан окуу формалары боюнча НББПнын, ошондой эле окутуунун ар түрдүү формалары айкалышкан учурдагы эмгек сыйымдуулугу окуу жылында 48ден кем эмес кредитти түзөт.

3.4. 530700 «Жарнама жана коомчулук менен байланыш» багытындагы магистрлерди даярдоо боюнча ЖКББ НББПнын максаттары.

3.4.1. 530700 "Жарнама жана коомчулук менен байланыш" адистигин окутуу багытындагы ЖКББ НББПнын максаты жарнама жана коомчулук менен байланышуу жаатында инновациялык кесиптик ишмердүүлүктү массалык коммуникация каражаттарынын өнүмдөрүн, теле, радио жана интернет жарнама продукцияларын өндүрүү жана жайылтуу, товарларды жана кызмат көрсөтүүлөрдү рынокко жылдыруу, коомдук пикирди калыптандыруу, алардын социалдык мобилдүүлүгүнө жана эмгек рыногундагы туруктуулукка көмөктөш болгон универсалдуу жана кесиптик компетенцияларга ээ болгон жөндөмдүү магистрлерди даярдоо.

 3.4.2. 530700 «Жарнама жана коомчулук менен байланыш» багытындагы инсанды тапрбиялоо жаатындагы ЖКББ НББПнын максаты студенттерде социалдык-инсандык сапаттарды: максатка умтулууну, уюштуруучулукту, эмгекчилдикти, жоопкерчиликти, атуулдулукту, коммуникативдүүлүктү, толеранттулукту, жалпы маданиятты жогорулатууну калыптандыруу.

3.5. Бүтүрүүчүлөрдүн кесиптик иш чөйрөсү.

Бүтүрүүчүлөрдүн кесиптик иш чөйрөсү 530700 «Жарнама жана коомчулук менен байланыш» даярдоо багыты боюнча төмөнкүлөрдү камтыйт:

* + - * Байланыш, маалыматтык жана коммуникациялык технологиялар;
* Массалык коммуникация каражаттары;
* Басма иши жана полиграфия;
* Билим берүү жана илимий изилдөөлөр.

Бүтүрүүчүлөрдүн билиминин жана алынган компетенцияларынын деӊгээли кызматкердин квалификациясынын талаптарына ылайык келген шартта алар кесиптик иштин башка тармактарында жана (же) чөйрөлөрүндө кесиптик ишти жүзүгө ашыра алат.

3.6. Бүтүрүүчүлөрдүн профессионалдык ишмердүүлүгүнүн объектилери.

Даярдоо багыты боюнча бүтүрүүчүлөрдүн кесиптик ишмердүүлүгүнүн объектилери:

* адамдар ортосунда, социалдык, саясий, экономикалык, маданий, билим берүү жана илим чөйрөлөрүндөгү байланыш процесстери;
* жарнама өнүмүн түзүүгө, жаңы чечимдерди иштеп чыгууга багытталган инновациялык каражаттар, ыкмалар жана жолдор;
* товарлардын, кызмат көрсөтүүлөрдүн, коммерциялык компаниялардын, коммерциялык эмес жана коомдук уюмдардын, мамлекеттик органдардын жана органдардын атаандаштык касиеттерин илгерилетүү технологиялары, алардын рыноктук шартта жайгашуусу;
* окутуу жана тарбиялоо процесси, окуу-методикалык документтер, студенттер;
* илимий долбоорлор, чогултуу жана талдоо ыкмалары, эксперттердин корутундулары.

3.7. Бүтүрүүчүлөрдүн профессионалдык ишмердүүлүгүнүн түрлөрү:

* уюштуруу-башкаруучулук;
* коммуникациялык;
* долбоорлук;
* илимий-изилдөөчүлүк;
* педагогикалык.

Кесиптик ишмердиктин конкреттүү түрлөрү иш берүүчүлөр ЖОЖдор менен бирдикте тийиштүү кесиптик стандарттын (эгер болсо) негизинде же иштелип чыккан билим берүү программаларынын мазмуна жараша аныкталышы зарыл.

3.8.Бүтүрүүчүлөрдүн профессионалдык ишмердүүлүгүнүн милдеттери.

Бүтүрүүчү-магистрлердин профессионалдык ишмердүүлүгүнүн милдеттери:

**Уюштуруу-башкаруучулук ишмердүүлүк:**

* жарнама кызматтарынын ишин башкаруу, коомчулук менен байланыш жана жарнама ишин жүргүзүүнү контролдоо жана пландаштыруу, компаниянын имиджин көтөрүүгө, кызматтарды жана товарларды рынокко алып чыгууга жана жайылтууга багытталган иш-чараларды жүзөгө ашыруу көндүмдөрүнө ээ болуу;
* уюмда ички байланышты жана позитивдүү психологиялык климатты түзүү, ошондой эле өз кызматкерлеринин кесиптик жана маданий деңгээлин жогорулатуу;
* ишканалардын кесиптик топторунун ишин уюштуруу, ар кандай кырдаалда башкаруу чечимдерин кабыл алуу.

**Коммуникациялык ишмердүүлүк:**

* уюмдун коммуникациялык инфраструктурасын өнүктүрүү, ички жана тышкы байланыш менен иштөө, жалпыга маалымдоо каражаттары, коммерциялык түзүмдөр, мамлекеттик кызматтар, коомдук уюмдар жана башкалар менен байланышуу;
* корпоративдик маданият менен иштөө (калыптандыруу, тейлөө). Коммуникациялык кампанияларды пландаштыруу, жүзөгө ашыруу.

**Долбоорлук ишмердүүлүк:**

* тиешелүү багытта инновациялык чыгармачыл долбоорлорду издөө жана иштеп чыгуу;
* долбоордук кырдаалдарды изилдөөнүн ыкмаларын жана стратегияларын, жаңы идеяларды табуунун методдорун, көйгөйлөрдүн структурасын изилдөө методдорун тандоо;
* долбоорлорду иштеп чыгуу, илгерилетүү жана ишке ашыруу.

**Илимий-изилдөөчүлүк ишмердүүлүк:**

* профессионалдык ишмердүүлүктүн жана билим берүү чөйрөсүндөгү илимий изилдөөлөрдүн натыйжаларын иштеп чыгуу, тутумдаштыруу, жалпылоо жана анализдөө, изилдөө ишинин конкреттүү көйгөйлөрүн чечүүдө изилдөө методдорунун комплексин колдонуу;
* заманбап илимий методдорду, ошондой эле маалыматтык жана инновациялык технологияларды колдонуу менен кесиптик ишмердүүлүктүн жана билим берүү чөйрөсүндөгү илимий изилдөөлөрдүн натыйжаларын уюштуруу, ишке ашыруу, иштеп чыгуу жана баалоо.

**Педагогикалык ишмердүүлүк :**

* окутуу сабактарын анализдөө методикасын өздөштүрүп, окуу-тарбиялык процессин түзүүдө жекече мамиле кылууга багытталган педагогикалык иш-аракеттердин көндүмдөрүнө ээ болуу;
* илимий, техникалык жана илимий-методикалык адабияттарды, ошондой эле өзүнүн жеке изилдөөлорүнүн натыйжаларынын негизинде МББСты долборлоо, билим берүү программаларын жана жеке билим берүү траекторияларын, окуу дисциплиналардын жана курстардын программаларын иштеп чыгуу;
* студенттердин жаш курагын жана жеке өзгөчөлүктөрүн эске алуу менен кесиптик жана адеп-ахлактык сапаттарды жана мамилелерди калыптандыруу;
* студенттерди профилге чейинки жана профилдик окутуу үчүн жаңы сабактардын жана элективдик курстардын мазмунун проектилөө, ошондой эле контролдоонун формаларын жана методдорун, контролдук-өлчөөчү материалдардын ар кандай түрлөрүн, анын ичинде маалыматтык технологиялардын негиздерин иштеп чыгуу;
* сабактарды өткөрүү үчүн методикалык камсыздоону иштеп чыгуу (адабияттарды тандоо, теориялык материалдарды, практикалык тапшырмаларды, тесттерди, кейстерди ж.б. даярдоо).

**4. НББПны ишке ашыруу шарттарынын жалпы талаптары**

НББПны ишке ашыруудагы окуу жайдын укуктарына жана милдеттерине болгон жалпы талаптар.

4.1.1. ЖОЖдор даярдоонун багыты боюнча НББПны өз алдынча иштеп чыгышат. НББП Кыргыз Республикасынын даярдоо багыттары боюнча тийиштүү мамлекеттик билим берүү стандартынын негизинде иштелип чыгат жана ЖОЖдун Окумуштуулар кеӊеши тарабынан бекитилет.

Окуу жайлар 5 жылда бир жолудан кем эмес илимдин, маданияттын, экономиканын, техниканын, технологиялардын, социалдык чөйрөнүн өнүгүшүно жараша НББПны жаңыланып турушу керек, окуу жайдагы билимдин сапатын бекемдеген төмөндөгүдөй рекомендацияларды кармашы керек:

- бүтүрүүчүлөрдү даярдоонун сапатын камсыз кылуу боюнча стратегияны иштеп чыгууда;

- мониторингде, билим берүү программаларын периодикалык рецензиялоодо;

- объективдүү процедураларды иштеп чыгууда студенттин билим деңгээлин жана жөндөмүн баалоодо, так макулдашылган критерийлердин негизинде бүтүрүүчүлөрдүн компетенциясын аныктоодо;

- окутуучулар курамынын сапаттулугун жана компетенттүүлүгүн камсыз кылууда;

- ишке аша турган бардык билим берүү программаларын жетиштүү ресуртар менен камсыз кылып, анын натыйжалуулугун жана колдонулушун көзөмөлдөө, анын ичинде окуп жаткандарды сурамжылоо жолун да колдонууда;

- өз ишмердүүлүгүнө байкоо жүргүзүп башка билим берүү мекемелери менен салыштыруу;

- коомчулукту өз ишмердүүлүгүнүн жыйынтыгы, алдыдагы пландары жана инновациялар менен маалымдоо.

4.1.2. Студенттерди жана бүтүрүүчүлөрдү даярдоонун сапатын баалоо алардын учурдагы, орто аралык жана жыйынтыктоочу мамлекеттик аттестациясын камтышы керек. Баалоочу каражаттардын базасы ЖОЖ тарабынан иштелип чыгат жана бекитилет.

Студенттерди жана бүтүрүүчүлөрдү аттестациялоого, бүтүрүүчү квалификациялык иштердин мазмунуна, көлөмүнө жана түзүмүнө коюлуучу талаптар ЖОЖдун бүтүрүүчүлөрүн жыйынтыктоочу мамлекеттик аттестациялоо жөнүндө жобону эске алуу менен аныкталат.

4.1.3. НББПны даярдоодо бүтүрүүчүлөрдүн социалдык-жеке компетенцияларын түзүүдөгү окуу жайдын мүмкүнчүлүктөрүн аныктоо зарыл (мисалы, социалдык өз ара аракеттешүү, өз ара уюмдашуу жана өзүн өзү башкаруу, системалык-ишмердик мүнөзүндөгү). Окуу жай социо-маданий чөйрөнү, инсандын ар тараптан өнүгүшүнө шарттарды түзүп берүүгө милдеттүү.

Окуу жай окуу процессинин социалдык-тарбиялоо компонентинин өнүгүшүнө дагы шарт түзүп бериши керек, алардын ичине студенттик өз ара башкаруу, студенттердин ар кандай коомдук иш чараларга, спорттук, чыгармачылык клубдарга, илимий иш чараларга катышуусу кирет.

4.1.4. ЖОЖдун НББПсы студенттин тандоосу боюнча дисциплиналарды камтышы керек. Студенттин тандоосу боюнча дисциплиналарды калыптандыруу тартибин ЖОЖдун Окумуштуулар кеңеши бекитет.

4.1.5. Окуу жай студенттердин окуу программасын түзүүгө өздөрүн катыштырууга реалдуу мүмкүнчүлүк түзүп берүүгө милдеттүү.

4.1.6. Окуу жай студенттерге алардын НББПны түзүүдөгү укуктары жана милдеттери менен тааныштыруусу зарыл. Аны менен бирге тандап алынган дисциплиналардын сөзсүз түрдө окууга милдеттүү экенин, жана ал сабактын көлөмү башкалардан кем болбошу керектигин түшүндүрүп бериши керек.

4.2. НББПны ишке ашыруудагы студенттердин укуктарына жана милдеттерине болгон жалпы талаптар.

4.2.1. Студенттер алар тарабынан тандалган окуу дисциплинасын өздөштүрүүгө бөлүнгөн окуу убактысынын көлөмүнүн чегинде конкреттүү дисциплинаны тандоо укугуна ээ.

4.2.2. Студент өзүнүн жеке билим алуу траекториясын калыптандырууда ЖОЖдон тандап алган дисциплинасы боюнча жана анын келечектеги даярдоо профилине (адистешүүсүнө) таасири тууралуу консультация алуу укугуна ээ.

4.2.3. СИЖМКны өнүктүрүү бөлүгүндөгү НББПны өздөштүрүүдө жыйынтыктарга жетишүү максатында студенттер студенттик өзүн өзү башкарууну өркүндөтүүгө, коомдук уюмдардын иштерине, спорттук жана чыгармачыл клубдарга, илимий студенттик коомдорго катышууга милдеттүү.

4.2.4. Студенттер ЖОЖдун НББПсы тарабынан каралган бардык тапшырмаларды белгиленген мөөнөттө аткарууга милдеттүү.

4.3. Студенттин окуу жүгүнүн максималдуу көлөмү аудиториялык жана аудиториядан сырткары (өз алдынча) бардык окуу иштерин кошкондо жумасына 45 саатты түзөт.

Жумасына аудиториялык сабактардын күндүзгү окуу формасындагы көлөмү ЖКББнын деӊгээлин жана даярдоонун багытынын спецификасын эсепке алуу менен мамалекеттик билим берүү стандартына ылайык аныкталат жана ар бир окуу дисциплинасын үйрөнүүгө бөлүнгөн жалпы көлөмдөн 25тен кем эмес пайызды түзөт.

4.4. Күндузгү -сырттан окутуу (кечки) формасында аудиториялык сабактардын көлөмү жумасына 16 саат болушу керек.

4.5. Сырттан окутуу формасында студентке жылына 160 сааттан кем эмес көлөмүндө окутуучу менен сабактар камсыз болушу зарыл.

4.6. Окуу жылындагы каникулдук убакыттын жалпы көлөмү 7-10 жуманы, анын ичинде кышкы аралыкта эки жумадан кем эмес жана дипломдон кийинки эргүү 4 жумалык убакытты түзүшү керек.

 **5. МАГИСТРЛЕРДИ ДАЯРДООДО НББПга КОЮЛГАН ТАЛАПТАР**

5.1. Магистрлерди даярдоо боюнча НББПны өздөштүрүүнүн натыйжаларына коюлуучу талаптар.

Даярдоонун 530700 «Жарнама жана коомчулук менен байланыш» багыты боюнча бүтүрүүчү “магистр” квалификациясын алуу менен бирге НББПнын максаттарына жана ушул ЖКББнын мамлекеттик билим берүү стандартынын 3.4 жана 3.8-пункттарында көрсөтүлгөн кесиптик иштин милдеттерине ылайык төмөндөгү компетенцияларга ээ болушу керек.

**А) УНИВЕРСАЛДЫК:**

**- жалпы илимий (ЖИК):**

ЖИК-1. Жарандык демократиялык коомдун баалуулуктарын өнүктүрүүгө, социалдык адилеттүүлүктү камсыз кылууга, идеологиялык, социалдык жана жеке маанилүү көйгөйлөрдү дисциплиналар аралык жана инновациялык мамилелердин негизинде чечүүгө багытталган стратегиялык маселелерди талдай жана чече алат.

**- инструменталдык (ИК):**

ИК-1. Чет тилдердин биринде адистештирилген жана чектеш тармактардын деңгээлинде профессионалдык талкууларды жүргүзө алат.

ИК-2. Иновациялык жана илимий ишмердүүлүктө колдонуу үчүн маалыматтык технологияларды жана кеңири маалыматтарды колдонуу менен жаңы билимди жаратууга жөндөмдүү.

**- социалдык-инсандык жана жалпы маданий (СИЖМК):**

СИЖМК-1. Максатка жетүү үчүн эксперттик / кесиптик топтордун / уюмдардын ишин уюштура алат.

**Б) КЕСИПТИК (КК):**

*- уюштуруу-башкаруучулук ишмердүүлүк:*

 - башкаруунун заманбап ыкмаларын эске алуу менен башкаруунун негизги функцияларын (пландаштыруу, уюштуруу, контролдоо, чечим кабыл алуу, лидерлик, мотивация, адаптация) ишке ашыра алат (КК-1);

 - эксперттик топтордун, кесиптик топтордун ишин уюштура алат, уюмдун, ММКнын, медиа долбоорлордун өнүгүү стратегиясын эске алуу менен учурдагы жана стратегиялык пландарды түзүп, жүзөгө ашыра алат, кесипкөй дискуссияларды, коммуникациялык кампанияларды жана иш-чараларды өткөрө алат, биргелешкен медиа долбоорлордун натыйжалары сунуштай алат (КК-2);

 - тез аранын ичинде, ошондой эле кризистик кырдаалдарда, чечим кабыл алууга, стандарттуу эмес чечимдерди иштеп чыгууга жөндөмдүү (КК-3);

 - долбоорлорду пландаштырууда жана ишке ашырууда ар кандай кырдаалдарда көйгөйлөрдү талдай жана компромисстик чечимдерди таба алат, ишкээрлик чөйрөдө прикладдык программаны колдонуу менен маалыматтарды башкарууга жөндөмдүү (КК-4);

 - социалдык, экономикалык, саясий факторлорду эске алуу менен стратегиялык максаттарга жетүү үчүн ишканалардын ишин уюштурууга жана башкарууга жөндөмдүү (КК-5);

 - эффективдүү ички коммуникацияны, коллективде жагымдуу психологиялык климатты түзүүгө жана сактоого, кызматкерлерди мекеменин өнүгүүсүнө активдүү болууга мотивациялоого жөндөмдүү (КК-6);

 - кызматкерлердин квалификациясын, жалпы маданий жана кесиптик деңгээлин жогорулатуу боюнча иштерди жүргүзө алат (КК-7)

 *долбоорлук ишмердүүлүк:*

 *-* долбоордук документтерди иштеп чыгууга жөндөмдүү (техникалык-экономикалык негиздеме, техникалык тапшырма, стратегиялык план, креативдик бриф, макулдашуу, келишим, контракт)(КК-8);

 - инновациялык долбоорлорду иштеп чыгууга жана ишке ашырууга жөндөмдүү (КК-9);

 - илимдин заманбап жетишкендиктерин жана алдыңкы технологияларды кесиптик иш-аракеттерде колдоно алат (КК-10).

 *коммуникативдик ишмердүүлүк:*

 *-* уюмдун натыйжалуу коммуникациялык инфраструктурасын жана стратегиясын түзүүгө, ички жана тышкы коммуникацияны, анын ичинде мамлекеттик органдар, коомдук уюмдар, коммерциялык түзүмдөр, массалык маалымат каражаттары менен камсыз кылууга жөндөмдүү, корпоративдик маданиятты калыптандырууга жана колдоого катыша алат (КК-11);

 *-* изилдөөлөрдүн натыйжалары боюнча мекеменин максаттарына жана милдеттерине ылайык коммуникациялык кампанияларды жана иш-чараларды пландаштырууга, даярдоого жана өткөрүүгө жөндөмдүү (КК-12);

*илимий изилдөөчүлүк ишмердүүлүк:*

 *-* илимий изилдөөнүн милдеттерин белгилөөгө жана коюуга, изилдөө методдорун тандап алууга (бар нерсени модифицикациялоо, жаңы методдорду иштеп чыгуу), изилдөөнүн натыйжаларын чечмелөөгө жана сунуштоого, ошондой эле илимий изилдөөнүн натыйжаларын колдонуу боюнча практикалык сунуштарды берүүгө жөндөмдүү (КК-13);

 - илимий изилдөөнү жүргүзүүдө заманбап маалымат технологияларын колдоно алат (КК-14);

*педагогикалык ишмердүүлүк:*

*-* педагогикалык ишмердүүлүккө өз алдынча чыгармачыл, изилдөөчүлүк жолду түзө алат (КК-15);

- илимий-техникалык, илимий-методикалык адабияттардын жана өзүнүн илимий-изилдөө ишинин натыйжаларын МББСнын жана кесиптик стандарттын, улуттук квалификациялык алкактын талаптарына ылайык курстарды жана билим берүү программаларын, жеке билим берүү траекториясын, билим берүү программасын, МББСты иштеп чыгууга жөндөмдүү (КК-16);

- студенттердин окуу сабактарын жана илимий-изилдөө иштерин пландаштырууга, уюштурууга жана башкарууга, окутуу жана изилдөө үчүн материалдарды тандоо ыкмаларын колдонууга, билим берүүчү жана санариптик технологияларды, тарбия берүүнүн техникаларын жана методдорун колдонууга жөндөмдүү, билим берүү уюмдарында окуу процессин башкаруу принциптерин колдоно алат (КК-17);

- студенттердин жаш өзгөчөлүктөрүн жана жеке өзгөчөлүктөрүн эске алуу менен кесиптик жана адеп-ахлактык сапаттарды жана мамилелерди калыптандырууга жөндөмдүү (КК-18).

Магистрди даярдоо боюнча билим берүү программасын иштеп чыгууда бардык универсалдык компетенциялар, ошондой эле кесиптик ишмердүүлүктүн түрлөрүнө кирген кесиптик компетенциялар, ушул программага багытталган окуу программасынын жыйынтыктарын талап кылган жыйындысына киргизилет. Окутуу процессинде студент өзүнүн окуусунун конкреттүү профилине байланыштуу башка (атайын кесиптик) компетенцияларга ээ боло алат.

Профиль 5 аталыштан ашпаган кошумча атайын кесиптик компетенциялар менен такталат жана ЖОЖ тарабынан өз алдынча аныкталат. Профилдердин тизмеси ОМБ тарабынан бекитилет. Компетенциялардын тизмеги улуттук квалификациянын алкагынын, квалификациянын жана кесиптик стандарттардын (эгер болсо) тармактык/сектордук алкактарынын негизинде аныкталат.

5.2. Магистрлерди даярдоонун НББПнын түзүмүнө талаптар.

Магистрлерди даярдоонун НББПнын түзүмү төмөнкүдөй блокторду камтыйт:

1-блок «Дисциплиналар (модулдар)»;

2-блок «Практика»;

3-блок «Мамлекеттик жыйынтыктоочу аттестация».

|  |  |
| --- | --- |
| Магистрлерди даярдоодогу НББПнын түзүмү | Магистрлерди даярдоодогу НББПнын жана анын блокторунун кредиттердеги көлөмү |
| 1-блок |  Дисциплиналар (модулдар) | 60-90 |
| 2-блок | Практика  | 20-40 |
| 3-блок | Жыйынтыктоочу мамлекеттик аттестация | 10-20 |
| Магистрлерди даярдоодогу ЖКББ НББПнын көлөмү | 120 |

ЖОЖ мамлекеттик билим берүү стандарттарынын талаптарына ылайык магистрлерди даярдоодогу НББПны иштеп чыгат жана улуттук квалификациянын алкактарына ылайык окутуунун натыйжаларына жетүүгө жоопкерчилик тартат.

Дисциплиналардын (модулдардын) топтомун жана алардын магистрлерди даярдоодогу НББПнын ар бир блогуна тиешелүү эмгек сыйымдуулугун ЖОЖ улуттук квалификациянын алкактарында каралган окутуунун натыйжаларынын жыйындысы түрүндө аны өздөштүрүүнүн талаптарын эске алуу менен ушул блок үчүн белгиленген көлөмдө өз алдынча аныктайт.

5.2.1. «Практика» 2-блогу окуу практикасын (тааныштыруу, технологиялык, илимий-изилдөө иштери) жана өндүрүштүк (долбоордук, эксплуатациялык, педагогикалык, илимий-изилдөө иштери) практиканы камтыйт.

ЖОЖ бир же бир нече типтеги практиканы тандоого укуктуу, ошондой эле белгиленген кредиттердин чегинде кошумча типтеги практиканы белгилей алышат.

5.2.2. «Мамлекеттик аттестация» 3-блогу мамлекеттик экзаменди тапшырууга даярдыкты жана тапшырууну, бүтүрүүчү квалификациялык ишти аткарууну жана аны жактоону (ЖОЖ бүтүрүүчү квалификациялык ишти жыйынтыктоочу мамлекеттик аттестациянын курамына киргизген учурда) камтыйт.

5.2.3. Магистрлерди даярдоодогу НББПнын алкагында милдеттүү жана элективдүү бөлүк болот.

Магистрлерди даярдоодогу НББПнын милдеттүү бөлүгүнө жалпы илимий, универсалдуу, социалдык-инсандык, жалпы маданий жана кесиптик компетенциялардын калыптанышын камсыз кылуучу дисциплиналар жана практикалар кирет.

Мамлекеттик аттестациянын көлөмүн эске албаганда милдеттүү бөлүктүн көлөмү магистрлерди даярдоодогу НББПнын жалпы көлөмүнүн 50%нан ашпоого тийиш.

Магистрлерди даярдоодогу НББПнын элективдүү бөлүгүндө студенттер тиешелүү багыт боюнча дисциплиналарды тандай алышат, ошондой эле башка багыттагы магистрлерди даярдоодогу НББПнын дисциплиналарын тандоого жол берилет.

5.2.4. ЖОЖдор ден-соолугунун мүмкүнчүлүгү чектелүү адамдарга (алардын арызы боюнча) магистрлерди даярдоодогу НББП боюнча окууга мүмкүнчүлүк берүүгө тийиш, анда алардын психофизикалык өнүгүүсүнүн өзгөчөлүгү, жеке мүмкүнчүлүктөрү эске алынат жана зарыл болгон учурда аталган адамдардын өнүгүүсүнүн бузулушун түзөтүүнү жана социалдык көнүгүүсүн камсыз кылат.

**5.3. Магистрлерди даярдоодо НББПга коюлган талаптар.**

**5.3.1. Окуу процессин кадр менен камсыздоо**.

Магистрлерди даярдоонун негизги билим берүү программасын ишке ашыруу квалификациялуу педагогикалык кадрлар менен камсыз кылынышы керек, мында илимдин кандидаты же доктору окумуштуулук даражасы бар окутуучулар тарабынан берилген дисциплиналардын, лекциялардын үлүшү дисциплиналардын жалпы санынын 60 пайызын түзүшү керек.

Магистрдик программанын илимий мазмунуна жана окутуу бөлүгүнө жалпы жетекчилик профессор же илимдин доктору тарабынан жүргүзүлүшү керек; бир профессор же илимдин доктору экиден ашык эмес магистрдик программаны жетектей алат; ЖОЖдун Окумуштуулар кеӊешинин чечими менен магистрдик программаларды доценттик наамы бар илимдин кандидаттары жетектей алат.

Студент-магистрлердин түздөн-түз жетекчилиги илимий даражага ээ болгон жана (же) илимий наамга ээ болгон же ишмердүүлүгү магистратуранын НББП менен байланышкан уюмдун жетекчилеринин жана (же) кызматкерлеринин ичинен илимий жетекчилер тарабынан жүзөгө ашырылат (ушул кесиптик чөйрөдө 5 жылдан кем эмес иш тажрыйбасы бар); бир илимий жетекчи 5тен көп эмес студент-магистранттарга жетекчи боло алат (жождун окумуштуулар кеңеши аныктайт).5тен

5.3.2. Окуу процессин окуу-методикалык жана маалыматтык камсыз кылуу.

Магистрлерди даярдоочу НББПны ишке ашырууда ар бир студентке негизги билим берүү программасынын дисциплиналарынын толук тизмеси боюнча камтылган маалымат базаларына жана китепкана фонддоруна жеткиликтүүлүгүн камсыз кылыш керек.

Студенттерге ата мекендик жана чет элдик ЖОЖдор, ишканалар жана уюмдар менен оперативдүү маалымат алмашууга шарт түзүлүшү керек.

Студенттерди аралыктан окутуу үчүнЖОЖдун билим берүү программасы билим берүүчү маалыматтык ресурстар: видео сабактар, видео презентациялар менен камсыз болушу керек.

 Илимий изилдөөлөрдүн натыйжаларын жана тиешелүү тармактардагы (даярдоо профилине ылайык) жаңылыктарды жарыялаган китепкананын электрондук ресурстук фондусунун бештен кем эмес журналдарына жеткиликтүүлүгү камсыздалууга тийиш.

 Электрондук басылмаларды колдонууда ЖОЖ ар бир магистрантка изилдөө жана өз алдынча ишин аткаруу үчүн окулган дисциплиналардын көлөмүнө ылайык жумасына 10 сааттан кем эмес Интернетке чыккан компьютердик класста жумуш орду менен камсыз кылууга милдеттүү.

5.3.3. Окуу процессин материалдык-техникалык жактан камсыз кылуу

Магистрлерди даярдоодо НББПны ишке ашырган ЖОЖдо, ЖОЖ санитардык жана өрткө каршы эрежелерге жана нормаларга туура келген, ЖОЖдун окуу планында каралган студенттердин лабораториялык, дисциплинардык жана дисциплиналар аралык даярдоо, натыйжалуу практиканы жана илимий-изилдөө иштерин жүргүзүү үчүн илимий изилдөө институттары, ишканалар менен туруктуу байланышты камсыз кылган материалдык-техникалык база менен жабдылышы зарыл.

 Программаны ишке ашыруу үчүн материалдык-техникалык камсыздоонун тизмесине компьютердик лабораториялар, жабдылган мультимедиялык бөлмөлөр жана аудиториялар, фото, видео жана монтаж студиялары, теле жана радио студиялары кирет.

 Максаттуу багытталган иш-аракеттердин ыкмаларын мыкты өздөштүргөн студенттердин кесиптик компетенттүүлүгүн, жөндөмүн жана өз алдынча конструктивдүү иштөө көндүмдөрүн калыптандырууга багытталган чыгармачылык лабораториянын болушу зарыл.Чыгармачылык лабораториянын ишинин негизги багыттары – презентациялык материалдарды иштеп чыгуу (тексттик, графикалык, дизайндык), аудио жана видео жарнамалар үчүн жарнамалык роликтерди жаратуу.

 Магистрлерди даярдоодо НББП бүтүрүүчүлөрдүн универсалдык жана кесиптик компетенцияларын ишке ашыруу үчүн МТБга жана маалыматтык камсыздоого минималдуу талаптар:

1) жабдылган аудиториялардын, лабораториялардын болушу

• класстык бөлмөлөр, компьютердик класстар, практикалык жана чыгармачыл лабораториялык сабактарды өткөрүү ​​үчүн заманбап компьютерлер, санарип технологиялар жана программалар менен камсыздоо, лекциялык курстун материалдарын аудиовизуалдык көрсөтүү үчүн атайын жабдуулар менен жабдылууга тийиш;

• келечектеги жарнама жана PR адистерине долбоорлук медиапродукцияны даярдоо процессинде жана ММКнын редакциялары же башка мекемелер менен биргелешкен долбоорлорду жүзөгө ашырууда практикалык көндүмдөргө ээ болуу үчүн студиялар, чыгармачыл, изилдөө лабораториялары керектүү техникалык база менен камсыз болушу керек;

• маалыматтык жана телерадио коммуникациялык технологиялары тиешелүү технологиялык каражаттар, талаптагыдай интернет трафиги менен жаңыртылып турушу керек;

• графикалык дизайн жана басылмаларды басуу, анимация, видео монтаждоо, теле, радио, фотостудия жана кең экран менен көрүү үчүн залдар, жазуу студиялары менен камсыздалган лабораториялар керек;

 2) башка жайлардын болушу:

• электрондук китепкана, интернетке байланышкан окуу залы;

3) медпунктун жана ашкананын болушу.

 Зарыл болгон учурда мүмкүнчүлүгү чектелген студенттердин билим алышы үчүн талаптагыдай шарттар түзүлүшү керек.

 ЖОЖ лицензияланган программалык камсыздоонун керектүү топтому менен камсыздалышы керек

5.3.4. Бүтүрүүчүлөрдүн даярдык сапатын баалоо.

Негизги билим берүү программаларын өздөштүрүүнүн сапатын баалоо жетишүүнү текшерүү, студенттердин аттестациядан өткөрүлүшү жана бүтүрүүчүлөрдүн жыйынтыктоочу мамлекеттик аттестациясын өз ичине камтыйт.

5.3.4.1.Ар бир дисциплина боюнча билимди маал-маалы менен жана аралык текшерүүнүн конкреттүү формалары жана процедуралары ЖОЖ тарабынан өз алдынча даярдалат жана окутуунун биринчи айында түшүндүрүлөт.

5.3.4.2.Студенттерди аттестациялоого туура келген магистратуранын НББПнын этаптык талаптарына персоналдык жетишүүлөрү үчүн (маал-маалы менен жетишүүлөрүн текшерүү жана аралык аттестация) билимин, жөндөмүн жана компетенцияларды өздөштүрүү деңгээлин баалоого мүмкүндүк берүүчү типтик тапшырмаларды, текшерүү иштерин, текшерүү тесттерин жана ыкмаларын камтыган баалоо каражаттарынын фонду түзүлөт. Баалоо каражаттарынын фонду ЖОЖ тарабынан иштелип чыгат жана бекитилет.

 Баалоо инструменттеринин каражаттары даярдоонун ушул багыты боюнча МББС ЖКББнын толук жана адекваттуу чагылдырылышы, НБППнын магистратурасынын максаттарына жана милдеттерине жана анын окуу планына дал келиши керек. Алар бүтүрүүчү алган жалпы маданий жана кесиптик компетенттүүлүктөрдүн сапатын баалоо үчүн иштелип чыккан.

 Модулдарды, дисциплиналарды, практика өтүү сапатын контролдоо үчүн баалоо инструменттерин иштеп чыгууда, аларга киргизилген билимдин, шыктын жана жөндөмдүн ортосундагы байланыштын бардык түрлөрү эске алынышы керек, бул студенттерде ишмердүүлүктүн түрлөрү боюнча калыптанган компетенциялардын сапатын аныктоого жана бүтүрүүчүлөрдүн кесиптик ишке даярдыгынын жалпы деңгээлин көрсөтүүгө мүмкүндүк берет.

 Баалоо инструменттерин иштеп чыгууда студенттердин чыгармачылык ишмердүүлүгүнө баа берүүдө, конкреттүү атайын билимдин жоктугу жана кесиптик жүрүм-турумдун жалпы кабыл алынган алгоритмдеринин жоктугу менен байланышкан жаңы көйгөйлөрдү чечүү жолдорун издөөгө даярдыгын баалоо керек.

 Жеке баалоодон тышкары, топтук жана өз ара баалоолорду колдонуу керек: студенттердин бири-биринин ишин карап чыгуусу; студенттер дилбаяндарга, долбоорлорго, илимий эмгектерге пикир берүүсү; студенттерден, мугалимдерден жана жумуш берүүчүлөрдөн турган топтордун сын-пикирлери.

 5.3.4.3. ЖОЖ магистрлердин компетенттүүлүгүн баалоо жана контролдоо тутумун алардын келечектеги кесиптик ишмердүүлүгүнүн шарттарына максималдуу жакындаштыруу үчүн шарттарды түзүшү керек. Бул максатта белгилүү бир дисциплинанын окутуучуларынан тышкары, жумуш берүүчүлөр (кызыкдар болгон ишканалардын, илимий-изилдөө институттарынын, фирмалардын өкүлдөрү), чектеш сабактарды окуган окутуучулар тышкы эксперт катары активдүү колдонулушу керек.

 5.3.4.4. Жыйынтыктоочу мамлекеттик аттестация Жогорку кесиптик билим берүүнүн Мамлекеттик билим берүү стандартынын бүтүрүүчүлөрүнүн кесиптик даярдык деңгээлинин шайкештигин белгилөөгө багытталган.

Мамлекеттик жыйынтыктоочу аттестация мамлекеттик экзамендерди тапшырууга жана тапшырууга даярданууну, бүтүрүүчү квалификациялык ишти аткарууну жана коргоону камтыйт (эгер ЖОЖ жыйынтыктоочу мамлекеттик аттестацияга бүтүрүү квалификациялык ишти киргизген болсо).

5.3.4.5. Бүтүрүүчү квалификациялык иштин мазмунуна, көлөмүнө жана түзүмүнө талаптарды жогорку окуу жайы аныктайт.

Магистратуранын негизги билим берүү программасына ылайык бүтүрүүчү квалификациялык иш практика жана изилдөө иштери мезгилинде магистрдик диссертация түрүндө жүргүзүлөт жана магистр даярдап жаткан ишмердүүлүк түрүнүн (түрлөрүнүн) маселелерин чечүүгө байланыштуу өз адынча жана логикалык жактан аяктаган бүтүрүүчү квалификациялык иш болуп саналат (уюштуруучу-башкаруучулук, коммуникациялык, долбоорлоо, илимий -изилдөө, педагогикалык).

Бүтүрүүчү квалификациялык иштердин темасы кесиптик маселелерди чечүүгө багытталууга тийиш.

Бүтүрүүчү квалификациялык ишти аткарууда студенттер терең билимине, билгичтигине жана калыптанган жалпы маданий жана кесиптик компетенцияларга таянып, өзүнүн жөндөмүн жана чеберчилигин көрсөтүп, кесиптик ишмердүүлүгүнүн милдеттерин заманбап деңгээлде өз алдынча чечүүсү, атайын маалыматтарды профессионалдуу баяндоосу, өздөрүнүн көз караштарын коргоосу жана далилдөөсү керек.

Мамлекеттик экзамендин программасы ЖОЖдор тарабынан өз алдынча иштелип чыгат. Бүтүрүүчүнүн компетенттүүлүгүн объективдүү баалоо үчүн, экзамендик суроолордун жана тапшырмалардын темасы комплекстүү болуп, конкреттүү компетенцияларды түзгөн ар кандай билим берүү циклдеринен тандалган бөлүмдөргө дал келиши керек.

530700 "Жарнама жана коомчулук менен байланыш" адистигин даярдоо багытындагы жогорку кесиптик билим берүүнүн мамлекеттик стандарты базалык ЖОЖдо - Ж.Баласагын атындагы Кыргыз Улуттук Университетинин Гуманитардык илимдер боюнча Окуу-усулдук бирикмеси тарабынан иштелип чыккан.

**Окуу-методикалык бирикмесинин төрагасы:**

**Темиров Б.К. -** Ж.Баласагын атындагы КУУнун окуу иштери боюнча проректору,

профессору, физ.-мат.и.д. \_\_\_\_\_\_\_\_\_\_\_\_\_\_\_

**Кожомбердиева Ж.Т. - секциянын жетекчиси:**

Ж.Баласагын атындагы КУУнун доценти, ф.и.к. \_\_\_\_\_\_\_\_\_\_\_\_\_\_\_

**Окуу-методикалык бирикмесинин мүчөлөрү:**

**Максутова Б.Б. -** Ж.Баласагын атындагы КУУнун доценти, ф.и.к. \_\_\_\_\_\_\_\_\_\_\_\_\_\_\_

**Токсоналиева Р.М. -** Ж.Баласагын атындагы КУУнун доценти, ф.и.к. \_\_\_\_\_\_\_\_\_\_\_\_\_\_\_

**Джунушалиева Г.Д. -** Б.Ельцин атындагы КРСУнун профессору, т.и.д. \_\_\_\_\_\_\_\_\_\_\_\_\_\_\_

**Мухтарова К. Г. –** “Манас” КТУнин улук окутуучусу, PhD \_\_\_\_\_\_\_\_\_\_\_\_\_\_\_

**Телеушев К. -** «Гуров и партнеры – Центральная Азия»

PR-агентствосунун жетекчиси \_\_\_\_\_\_\_\_\_\_\_\_\_\_\_